
RAPORT

asupra proiectului de Lege privind înfiinţarea, organizarea şi funcţionarea Autorităţii de Supraveghere a Prelucrării Datelor cu Caracter Personal


În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege privind înfiinţarea, organizarea şi funcţionarea Autorităţii de Supraveghere a Prelucrării Datelor cu Caracter Personal, trimis cu adresa nr. P.L.X. 747 din 28 decembrie  2004 şi înregistrat sub nr. 31/ 1109  din 28 decembrie 2004.
În conformitate cu dispoziţiile art.75 din Constituţia României, republicată şi ale art. 86 alin.(2) pct.2 lit.j din Regulamentul Camerei Deputaţilor, Camera Deputaţilor este prima Cameră sesizată.
Guvernul României, prin adresa nr. 123/DRP din 24.01 2005, susţine continuarea procedurii de legiferare parlamentare pentru proiectul de lege  mai sus menţionat.

Comisia pentru drepturile omului, culte şi problemele minorităţilor naţionale a avizat, cu avizul nr.25/503 din 11 ianuarie 2005, proiectul de lege în forma prezentată de iniţiator. 

Comisia pentru buget, finanţe şi bănci, cu avizul nr. 690 din 2.02 2005, a avizat favorabil proiectul de lege în forma prezentată de iniţiator.
Comisia pentru muncă şi protecţie socială, cu avizul nr. 27/535 din 9 februarie 2005, a avizat favorabil proiectul de lege în forma prezentată de iniţiator. 
Consiliul Legislativ  a avizat favorabil proiectul de lege , conform avizului nr. 1827/10.11.2004.

                  Proiectul de lege supus dezbaterii are ca obiect de reglementare înfiinţarea, organizarea şi funcţionarea Autorităţii Naţionale de Supraveghere a Prelucrării Datelor cu Caracter Personal, ca autoritate autonomă, cu personalitate juridică şi independentă faţă de oricare alte autorităţi ale administraţiei publice, asigurând prin conţinutul său implementarea Directivei 95/46 CE, referitoare la protecţia persoanelor fizice cu privire la prelucrarea datelor cu caracter personal şi libera circulaţie a acestor date, precum şi a Convenţiei Europene pentru protejarea persoanelor faţă de prelucrarea automatizată a datelor cu caracter personal, adoptată la Strasbourg la 28 ianuarie 1981, ratificată de România prin Legea nr. 682/2001. 
În conformitate cu prevederile art.60 din Regulamentul Camerei Deputaţilor,  membrii  Comisiei juridice  au analizat proiectul de lege în şedinţa din 15 februarie 2005.
La lucrările comisiei au luat parte, în calitate de invitaţi : domnul Ioan Muraru , Avocatul Poporului şi domnul Adrian Ciocănea, secretar de stat la Ministerul Integrării Europene.

       În urma dezbaterii, membrii comisiei au hotărât, cu unanimitate de voturi, ca proiectul de Lege privind înfiinţarea, organizarea şi funcţionarea Autorităţii de Supraveghere a Prelucrării Datelor cu Caracter Personal de să fie supus, spre dezbatere şi adoptare, plenului Camerei Deputaţilor, în forma propusă de iniţiator.
La dezbaterea acestui proiect de lege au participat 16 deputaţi din totalul de 21 de membri ai Comisiei juridice.
În raport de obiectul şi conţinutul său, proiectul de lege face parte din categoria legilor organice.
                    PREŞEDINTE,                                    SECRETAR,
         
          Sergiu Andon                                 Cristian Dumitrescu
onsilier
Dr. Corneliu Manda

